49. schôdza NR SR - 12.deň - A. dopoludnia
Dátum: 2026-04-30
Poslanec: Pročko, Jozef 
Druh vystúpenia: Vystúpenie v rozprave

66. Milé kolegyne, milí kolegovia, už som to hovoril aj vo svojej faktickej, ale opäť zákon, ktorý predkladáme, ktorý nijako neubližuje, práve naopak, pomáha, pomáha tým, ktorí zachraňujú. A vo vládnych dokumentoch som si našiel veci, ktoré absolútne, ale absolútne nedodržujú. Tak vám ich prečítam: "V prvom rade policajti a hasiči zabezpečujú základné potreby štátu, ochranu života, zdravia a majetku. Ak sú finančne podhodnotení alebo sociálne neistí, môže to negatívne ovplyvniť ich výkon, motiváciu a pripravenosť reagovať v krízových situáciách. Stabilné zázemie im umožňuje sústrediť sa naplno na svoju prácu, ktorá je často fyzicky aj psychicky náročná. Ďalej ide o otázku motivácie a udržania kvalitných ľudí. Ak sú platy a podmienky neatraktívne, štát môže mať problém prilákať nových uchádzačov alebo si udržať skúsených profesionálov. To môže viesť k nedostatku personálu, čo priamo ohrozuje bezpečnosť obyvateľov. Dôležitým faktorom je aj prevencia korupcie." Počkajte, tu som. Áno. "Dôležitým je prevencia korupcie. Lepšie finančné ohodnotenie znižuje riziko, že sa niektorí jednotlivci uchýlia k neetickému správaniu. Najmä pri polícii je dôvera verejnosti kľúčová. Ak ľudia veria policajtom, sú ochotnejší spolupracovať a lepšie rešpektovať zákony." Toto sú veci, ktoré si vláda vo svojich materiáloch napísala. "Netreba zabúdať ani na psychickú záťaž týchto povolaní. Hasiči a policajti sa denne stretávajú s nebezpečnými, stresujúcimi či tragickými situáciami. Dobré sociálne zabezpečenie, napríklad zdravotná starostlivosť, pomáha zvládať tieto nároky a znižuje riziko vyhorenia." Krásny dokument. Nádherné to napísali, ale kde je realita? Realita je úplne iná. Objednávame hasičské autá, ktoré nefungujú. Policajti sú v strese, pretože čestných policajtov táto vláda perzekvuje. Naozaj ako, veď zrušili Naku. Naku, ktorú oni, oni zriadili. A prečo zrušili Naku? No lebo NAKA začala vyšetrovať závažné korupčné škandály a oni rozprávajú, že to je politická vec. Áno, Mikulec, Matovič, Heger a Ódor prenasledovali politicky chudákov smerákov a nerobili to nijakým iným spôsobom ako tým, že ich chceli zatvárať do väzníc. No Mikulec chcel niekoho zatvárať do väzníc? Ako naozaj, počas našej vlády. Ja som sa stretol so stovkou policajtov, ktorí povedali, že ďakujeme za rozviazanie rúk. Ďakujeme, že môžeme konečne vyšetrovať bez toho, že by nás niekto kontroloval. Ďakujeme. Ale prišli ste vy a už sa začali, už začala vendeta. A už sa začali zatvárať tí, ktorí čestne vyšetrovali. Už sa začali prepúšťať čestní vyšetrovatelia. A čo robíte z tých čestných vyšetrovateľov? No robíte zločincov. Veď čurillovcov označujete za najväčších zločincov. A pritom sú to len ľudia, ktorí si poctivo plnili svoju prácu. Lenže poctivo plniť si svoju prácu znamená 40 odsúdených smerákov a ďalšia stovka obža... obvinených, ktorých teraz dostávate z toho, z tej šlamastiky, lebo oni sú v šlamastike. Jednoducho zlodeji a kšeftári boli vyšetrovaní a teraz je čo s nimi? No tak vy ich dostávate von. Veď Kováčik, prepánaboha, Kováčik, ako ho volali? Mister 61? Šesťdesiat jedna ho volali, nie? Či? (Reakcia z pléna.) Šesťdesiat jedna nula. Šesťdesiat jedna nula, pretože 61, takto stopil pod koberec veci a Fico z neho robí teraz záchrancu Slovenska. Človek, ktorý mal 61, 61 podnetov, ale ani jeden podnet nebol dobrý, ani jeden podnet nebol zákonný. To všetko boli bludy. Všetko to boli bludy. Preto sa skrývali, preto sa skrývali v zahraničí, preto boli zalezení a keď sa vrátil, keď sa vrátil Fico, tak všetci vyliezli zo zahraničia. Veď čo povedal Kočner? Pamätáte si, čo povedal? Že ak sa dostane Fico k moci, tak sme skončili. Matovič k moci. Ježiši, prepáčte. Už sa mi stále s ním aj sníva. A ak sa dostane Matovič k moci, ďakujem, kolega Pollák. Vidíš, že ma sleduješ pozorne. Ďakujem ti. Keď sa dostane Matovič k moci, tak sme skončili. A začalo sa vyšetrovať. A mne je to strašne pekné, keď povieš, že to bola politická objednávka, politická objednávka. Naozaj som človek, ktorý v týchto veciach je veľmi dôsledný. Ja nemám rád nespravodlivosť. Keď Andrejovi Dankovi dali tú trafiku, tú, tak prečo mu ju zobrali? To je nespravodlivé. Mal ju mať Andrej Danko. (Rečník sa obrátil na predsedajúceho.) No, neprerušíš ma. Vidíte, a som od veci. To bol žart, Andrej. Trošku som to odľahčiť chcel. Ale tu sa diala nespravodlivosť. Tu za Ficovej vlády si pani Rošková prenajala betón, betónovú plochu a na tej betónovej ploche siala pšenicu, ktorá jej na tej betónovej ploche nevyrástla, tak si dala ešte aj žiadosť o škodu, aby jej Európska únia preplatila škodu, lebo na betóne vraj nerastie pšenica. Dostala obrovské peniaze. A dostala tie peniaze. Je to vám smiešne, pani poslankyňa, ale je to tak. A ja viem, že som vás rozosmial. Som rád, lebo týmto smiechom ste priznali, že to tak bolo, preboha. A to tak je. A keď som tu povedal, tu v parlamente som povedal, že odsúdení, odsúdení zločinci zo SMER-u, no tak som bol vykázaný zo sály, lebo tí ľudia, ktorí sú odsúdení, sú zločinci. Toho, koho odsúdite, to nie je archanjel Gabriel alebo Mojžiš, ktorý palicou buchne do vody a voda sa roztvorí. Ešte niektorí, no. Ale tí už nie. Vy ste tí, čo vodu kážu a víno pijú. Tak som dal ešte aj tretie. Ale oni naozaj boli obžalovaní, boli odsúdení, boli to zo SMER-u a sú to zločinci. A Gašpar ma vykázal, lebo to sa nesmie povedať. Na policajnej stanici. Čiže tento zákon, čo Roman Mikulec za naše hnutie predkladá, nie je vôbec žiadna, žiadne populistické naháňanie. Je to pomoc. Je to obyčajná pomoc pre policajtov, hasičov, ktorí si takisto zaslúžia, zaslúžia si pomoc. Ja som bol pred týždňom, keď som sa vracal zo Starej Ľubovne, keď sme tam boli s Mišom Šipošom a s Peťom Pollákom starším, tak som sa zastavil na jednej hasičskej stanici a ten hasič mi tam porozprával, že to je strašné, čo sa deje. Ako im sľubujú veci, im sľubujú hory-doly, im sľubujú, že to bude úplne, že to bude skvelé, fantastické. A čo sa im stalo? Len sa im znižujú platy, znižujú sa im sociálne istoty. A tie veci, čo dostávajú, tú techniku, tak to je katastrofa. A to tí ľudia vidia. To vidia policajti, to vidia aj hasiči. No a jednoducho aj teraz okresný predseda alebo člen strany SMER-u zrušil vyšetrovací spis. Ako môže vyšetrovať a vyšetrovateľ policajt byť človek, ktorý vyšetruje smerácku kauzu? Toto mi vysvetlite. A toto sa udialo. Toto sa teraz udialo. Čiže tento zákon je na pomoc policajtom, na pomoc hasičom a pomáhať sa má. Ďakujem veľmi pekne. (Potlesk.)